                                    A „Gólya” pusztai kerékpártúra útleírása
                   (Berekfürdő – Hortobágyi Nemzeti Park - Nagyiván - Berekfürdő)

   Berekfürdőt északkeleti irányban elhagyva, a műutat követve rövidesen balra fordulunk a gázfogadó állomás felé. Az állomást jobbról megkerülve egy erdősáv melletti dűlőúton haladunk tovább, melyről balra letérve rövidesen elérjük az Üllő-lapost. A bronzkori Tisza meder ma már csak a környék csapadékvizeiből táplálkozik, nádasaiban fészkel a barna rétihéja (Circus aeruginosus).
A medervonulaton áthaladva elérjük a Kunmadarasi hajtó utat, mely tavaszi, és őszi időszakban ma is a jószágok hajtásának útvonala. A környező fás-bokros részeken karvalyposzátát (Sylvia nisoria), kis őrgébicset (Lanius minor), és tövisszúró gébicset (Lanius collurio) figyelhetünk meg.
   A hajtóút rövidesen a Füredi utat keresztezi, itt balra fordulva a Füredi úton haladunk tovább, és 1,5 km után elérjük a Hortobágyi Nemzeti Park szélét. Keleti irányban a puszta látképe tárul elénk. Nyári melegben a délibábban gyönyörködhetünk, mely megemeli a Nemzeti Parkban lévő Legelő csőszház, és a Gyúró kúti hodály képét is. Őszi időszakban megfigyelhetjük a környező szántóföldek kukorica tarlóin táplálkozó daru (Grus grus) csapatait, melyek este a Nemzeti Park mocsarai felé húznak be éjszakázni. 
   A műutat elérve tovább haladunk északi irányba, majd jobbra fordulva rövidesen Nagyivánba érünk.

A település már a XIII. században is létezett, de a XVII. században elpusztult, majd 1760-ban telepítették be Heves megyei jobbágyokkal, melyek egy része szlovák származású volt.

A község címerében két fehér gólya (Ciconia ciconia) látható. A főutcán végighaladva szinte egymást érik a villanypóznákon a gólyák fészkei, melyekből összesen 33 db. van. Ezzel a számmal Nagyiván a környék legjelentősebb fehér gólyafészkelő helye. 

   Nagyivánból visszafelé haladva a Füredi úton, ha nem térünk le a Kunmadarasi hajtóút felé, az úton továbbhaladva csatlakozhatunk a „Túzok” kerékpáros túraútvonalhoz.

